L'Ajuntament i la Federació del Comerç de Llíria promouen una campanya per a oferir una imatge més atractiva de la ciutat
13 de desembre de 2019

L'Ajuntament i la Federació del Comerç de Llíria han posat en marxa una campanya per a conscienciar a la ciutadania sobre la mala imatge que donen les deposicions de gossos i altres mascotes en la via pública, a més de les molèsties que provoquen.

Regidors del consistori i la directiva de l'associació comercial van col·locar anit adhesius en diferents carrers del municipi per a advertir als propietaris dels animals que han de recollir els seus excrements per a evitar embrutar la ciutat. Els adhesius conviden a això amb el lema “No deixes este regal. Els regals es trien al comerç”.

L'edil de Comerç, Joanma Miguel, ha assenyalat que esta iniciativa de sensibilització “pretén fomentar unes conductes més cíviques des de la responsabilitat dels amos dels gossos”. “Si volem tindre una ciutat més neta i atractiva que convide a passejar pels nostres carrers i comprar en el comerç local, tots hem de ser també partícips d'estes obligacions”, ha afegit.

De la mateixa manera, el responsable municipal ha informat que, dins d'esta campanya en la qual participa tant la Regidoria de Comerç com la de Benestar Animal, l'Ajuntament de Llíria regalarà un dispensador d'aigua per a netejar estes deposicions en la via pública, a totes aquelles persones que acudisquen a registrar les seues mascotes en el cens municipal d'animals.

Igualment, recorda que aquestes accions incíviques poden implicar sanció per part de la Policia Local.